FOTO Candidații și campaniile lor: Sebastian Burduja cântă la chitară în centrul vechi melodii de Ștefan Bănică Jr. și Elvis/ Ciolacu și pisica de la Tudose, Firea și cornurile pentru șoferii RATB, Piedone și usturoiul, Șoșoacă pe motocicletă
Candidații și partidele lor sunt în plină campanie electorală și turnee prin țară cu mai puțin de o lună până la primele alegeri, din 9 iunie, pentru funcțiile din administrațiilor locale și fotoliile de europarlamentari.
Duminică, Sebastian Burduja, candidatul PNL pentru Primăria Capitalei, a fost protagonistul unui episod electoral, în centrul vechi al Bucureștiului, acolo unde a cântat la chitară alături de artistul muzical Zvan, care a spus că s-a cunoscut cu Burduja cu o zi înainte.
După prima piesă, Zvan l-a întrebat pe Burduja dacă vrea să spună publicului, iar acesta a spus că mulțumește frumos Bucureștiului. Burduja a interpretat fragmente din mai multe melodii, între care unele ale lui Ștefan Bănică Jr. și Elvis.
Candidata PSD la primărie Gabriela Firea, fosta colegă de campanie a lui Burduja pe vremea contracandidatului comun Cătălin Cîrstoiu, a dominat agenda publică în 1 mai, de Ziua Muncii, cu o vizită la depoul Dudești al companiei de transport public din București (STB), unde a împărțit șoferilor cornuri și cafea.
Cristian Popescu Piedone și-a strâns semnăturile cu usturoi și gogoși pe o masă la care stătea, pe stradă, făcând poze cu trecătorii și dând autografe. Un lăutar i-a acompaniat cu dedicații muzicale despre candidatul PUSL la primărie.
Mihai Tudose a povestit, într-o emisiune recentă, despre cum i-a dăruit o pisică lui Marcel Ciolacu, iar fostul premier îi schimbă personal litiera când ajunge acasă. Pe fundalul emisiunii era afișată o poză cu Ciolacu și pisica:
- ”La un moment dat îl întreb: «Mă, da ce faci?». «Schimb litiera la pisică». «Mă, eşti ok, dacă după 12 ore de stat la serviciu şi venit acasă, ai o treabă cu litiera la pisică». «Nu, că am grijă de ea, o iubesc, o…». Da, acesta este Marcel Ciolacu. Tot el e” , a declarat Mihai Tudose într-o emisiune Insider Politic, la Prima TV.
Diana Șoșoacă, senatoarea partidului extremist SOS și candidată la Primăria București, s-a urcat pe o motocicletă cu care a mers câțiva metri în aplauzele unor simpatizanți, apoi într-o altă filmare pe rețelele de socializare Șoșoacă apare într-o decapotabilă, în picioare, în timp ce mașina e condusă de altcineva. Șoșoacă s-a filmat și într-un carusel spunând că face asta ”pentru fiica ei”.
Cătălin Cîrstoiu, pe vremea când era candidatul PSD-PNL la Primăria București, a înregistrat mai multe episoade electorale, cel mai cunoscut fiind cel în care circula cu metroul, singur, deși în mod obișnuit conduce mașini de lux.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank